Diari Oficial de la Generalitat Valenciana


Sumari del DOGV 3396, del 18-12-1998 (1998/10417)

ORDRE de 9 de desembre de 1998, de la Conselleria de Benestar Social, per la qual estableix les bases que regulen la concessió de subvencions en matèria d’atenció i de prevenció de les drogodependències i d’altres trastorns addictius, durant l’exercici 1999.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3396

Data del DOGV
:   18-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/10024


Data del document
:   09-12-1998

Organisme emissor
:   Conselleria de Benestar Social

Tipus de document
:   Ordre

Anàlisi jurídica

ORDRE de 9 de desembre de 1998, de la Conselleria de Benestar Social, per la qual estableix les bases que regulen la concessió de subvencions en matèria d'atenció i de prevenció de les drogodependències i d'altres trastorns addictius, durant l'exercici 1999. [1998/X10967]
  
L'any 1997, les Corts Valencianes van aprovar la Llei 3/1997, de 16 de juny, de la Generalitat Valenciana, de Drogodependències i altres Trastorns Addictius, on s'estableixen i regulen un conjunt de mesures i d'accions encaminades a la prevenció, l'assistència, la incorporació i la protecció social de les persones afectades tant per l'ús i/o l'abús de substàncies que poden generar dependència, com per altres trastorns addictius.
  
La Conselleria de Benestar Social, amb aquesta ordre, té com a objectiu bàsic, en el marc legislatiu exposat, el manteniment dels recursos que hi ha i que presten atenció en drogodependències, i el foment dels recursos i dels programes de prevenció i d'incorporació social, en el procés de normalització de l'atenció a les drogodependències i d'altres trastorns addictius, de la prevenció d'aquests i de la progressiva consolidació d'un model homogeni i integrat en les xarxes públiques d'assistència sanitària, de serveis socials i educatius, de manera que s'afavorisca una resposta integral i coordinada al fenomen.
  
En virtut de tot això, i fent ús de les facultats que em confereixen l'article 35.ll de la Llei 5/1983, de 30 de desembre, de Govern Valencià, l'article 47.11 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana i el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social
  
Ordene
  
Títol I
  
Subvencions
  
Article 1. Àmbit
  
L'objecte d'aquesta ordre és regular i convocar subvencions en matèria de drogodependències i d'altres trastorns addictius per a l'exercici 1999, adreçades a finançar els següents recursos i programes:
  
1. Les unitats de conductes addictives de les quals són titulars les administracions locals i les institucions sense finalitat de lucre.
  
2. Els centres de dia, els centres de trobada i acollida, les unitats de deshabituació Residencial i els pisos tutelats per a població drogodependent.
  
3. Els programes de prevenció de les drogodependències i les unitats de prevenció comunitària, inclosos els programes de formació i d'informació sobre drogodependències i altres trastorns addictius.
  
4. Els programes d'atenció a famílies de drogodependents i les associacions d'autoajuda.
  
5. Les unitats de valoració i suport en drogodependències i d'altre programes específics d'atenció a drogodependents amb problemes jurídics i/o penals.
  
Capítol I
  
Despeses corrents de recursos d'atenció i de prevenció de les drogodependències i d'altres trastorns addictius
  
Article 2. Destinataris de les subvencions
  
1. Poden sol·licitar les subvencions que regula aquesta ordre les administracions locals, les mancomunitats o les agrupacions de municipis, constituïdes d'acord amb allò que indica l'article 3.2 de la Llei 7/1985 que regula les Bases de Règim Local, i també les organitzacions no governamentals (ONG) sense ànim de lucre, que siguen titulars de recursos i/o que gestionen programes de prevenció, d'atenció, de rehabilitació i/o de reinserció social de drogodependències o d'altres tipus d'addicions.
  
2. És condició indispensable per a obtenir la subvenció disposar de l'acreditació a què fa referència el Decret 47/1998, de 15 d'abril, del Govern Valencià, sobre autorització Registre i Acreditació de centres i serveis d'atenció i de prevenció de les drogodependències i d'altres trastorns addictius a la Comunitat Valenciana (DOGV núm. 3.235, de 05.05.1998), amb anterioritat a l'acabament del termini de presentació de sol·licituds d'aquesta convocatòria. Estan exclosos d'aquesta exigència els programes de prevenció, els quals s'han d'ajustar a les bases específiques recollides en l'article 4 d'aquesta ordre i a la resta de recursos tipificats en l'esmentat Decret 47/1998.
  
3. No es pot concedir cap subvenció a aquelles entitats que han estat finançades en la convocatòria de l'exercici 1998, i no han justificat la totalitat de la quantitat concedida en el termini màxim establit per l'Ordre de 26 de març de 1998, de la Conselleria de Benestar Social (DOGV núm. 3.216, de 02.04.1998) o no han realitzat les actuacions a què estaven obligades d'acord amb la concessió de la subvenció.
  
Article 3. Criteris generals de valoració
  
Per a la concessió de les subvencions, a banda de la quantia del pressupost global inclosa en els corresponents conceptes pressupostaris dels capítols IV i VII del programa 313.20 Drogodependències i Altres Addiccions, dels pressupostos de la Generalitat Valenciana per al 1999, els criteris que s'hi han de tindre en compte, amb caràcter general, són aquests:
  
1. La cobertura territorial i de població, la dotació de recursos específics que hi haja al territori on es plantege la intervenció i el grau de coordinació amb altres xarxes públiques d'actuació complementàries en la matèria, fonamentalment sanitària, de serveis socials i educativa, tot seguint criteris de planificació territorial autonòmica.
  
2. L'avaluació de les activitats realitzades en l'exercici 1998, prenent com a referència la memòria d'activitats de l'últim exercici i tots els antecedents que estiguen en poder de l'administració.
  
3. El major grau d'autofinançament i de diversitat del finançament extern, públic i/o privat, i l'existència d'una estructura i d'una capacitat de gestió suficients per a gestionar els recursos i/o els programes presentats.
  
4. L'adequació de les propostes de programes d'intervenció específica a les prioritats en matèria de drogodependències i d'altres trastorns addictius a la Comunitat Valenciana.
  
5. La continuïtat de les accions iniciades en l'exercici anterior, que hagueren estat finançades per la Conselleria de Benestar Social.
  
Article 4. Criteris de valoració específics per al programes de prevenció
  
1. Sense perjudici del que estableix l'article 3 d'aquesta ordre, són objecte de subvenció els programes de prevenció que s'ajusten al disseny metodològic que s'estableix tot seguit, i d'acord amb aquests criteris de valoració:
  
1.1. Càlcul previ de les necessitats locals que considere els factors estructurals de la comunitat local (territori, població, demanda i recursos): el programa ha de contindre una anàlisi o un estudi sobre les necessitats reals que s'hi pretenguen tractar que determine la inexistència de cobertura pública i/o privada o que, si n'hi ha, siga insuficient.
  
1.2. Determinació dels objectius, generals i específics que es pretenguen assolir, impacte del programa, descripció de la població elegida i característiques de l'entorn, nombre d'usuaris potencials i/o reals.
  
1.3. Contingut tècnic del programa: adequació als objectius proposats, calendari de realització, descripció de les activitats concretes que es pretenen realitzar, i els indicadors d'avaluació i de control d'aquestes, recursos humans i materials, coordinació institucional i participació social.
  
1.4. Pressupost del programa: anàlisi funcional i econòmica del programa, aproximació al cost mitjà per usuari i cost, benefici del programa.
  
1.5. Finançament del programa: que el programa haja obtingut o preveja la possibilitat d'obtenir cofinançament públic i/o privat, i el finançament propi que l'entitat hi aporte. A aquest efecte, es primen els programes que presenten una diversitat de fonts de finançament i es valorarà especialment el que haja obtingut o preveja l'obtenció d'ajudes financeres de la Unió Europea.
  
1.6. Avaluació del programa: sense perjudici del que disposa el punt 1.1 d'aquest article, el programa té previstos els instruments per a dur a terme l'avaluació de la implementació o del procés, i una aproximació a l'avaluació de resultats i de l'impacte.
  
1.7. Es valora, particularment, la participació en els programes de voluntaris i/o d'objectors de consciència que realitzen activitats que estiguen en relació amb la formació que hagen rebut.
  
1.8. Finalment, es valora la continuïtat dels programes, davant dels nous i/o experimentals, sempre que subsistisquen les necessitats i que haja sigut satisfactòria l'avaluació dels resultats i de l'impacte, l'especialització i l'experiència en el disseny i en la gestió de programes en matèria de drogodependències.
  
2. En qualsevol cas, la Secretaria Tècnica de la Direcció General de Drogodependències ha de dur a terme l'assessorament i l'avaluació dels dissenys dels programes, el seguiment i el control dels processos d'implementació, dels resultats i de l'impacte.
  
3. En tot cas, els programes de prevenció realitzats per entitats diferents a les corporacions locals s'han de desenvolupar en dos o més poblacions de la Comunitat Valenciana.
  
Article 5. Obligacions de les entitats subvencionades
  
Les administracions locals i les organitzacions no governamentals beneficiàries de les subvencions estan obligades a complir les obligacions següents:
  
1. Obligacions generals:
  
1.1. Col·laborar amb la Direcció General de Drogodependències en la coordinació i la integració dels recursos i dels programes subvencionats, i en l'execució dels programes d'actuació proposats per aquella.
  
1.2. Col·laborar amb els altres centres i serveis públics en la matèria, en la prestació de serveis, a requeriment de la Direcció General de Drogodependències, seguint criteris de planificació territorial autonòmica.
  
1.3. No alterar la finalitat de les subvencions, realitzar l'activitat que fonamenta la concessió i acomplir les obligacions que estableix la legislació vigent per als perceptors de fons públics.
  
1.4. Facilitar les actuacions de comprovació, de seguiment i d'inspecció de la Direcció General de Drogodependències, per tal de conéixer qualsevol aspecte de l'activitat objecte de la subvenció.
  
1.5. Facilitar tota la informació econòmica, fiscal, laboral, tècnica i de qualsevol tipus que siga requerida per la Secretaria Tècnica de la Direcció General de Drogodependències, en relació amb la subvenció concedida, per tal de verificar el compliment dels requisits i de les condicions necessàries per a rebre la subvenció, de la realització de l'activitat o per a la justificació de la correcta aplicació de la quantitat lliurada a la finalitat prevista, o a l'efecte de mantenir actualitzades les dades del Sistema d'Avaluació de la Qualitat Assistencial de Drogodependències (SECAD), sense perjudici de la confidencialitat exigible. En aquest sentit, les notificacions de nous casos atesos hauran de ser comunicades a la Direcció General de Drogodependències en el primers 15 dies del mes següent.
  
1.6. Deixar constància expressa de la condició de recurs o de programa subvencionat per la Generalitat Valenciana, en qualsevol relació amb tercers. Quan l'entitat titular del recurs subvencionat exhibisca el logotip propi, el de la Generalitat Valenciana hi ha d'aparéixer en iguals condicions de visibilitat.
  
1.7. Les entitats no poden reclamar cap contraprestació econòmica als beneficiaris dels serveis subvencionats.
  
1.8. En qualsevol cas, els beneficiaris de subvencions estan obligats a complir allò que indica l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, en la redacció feta per l'article 20 de la Llei 14/1997, de 26 de desembre, de Mesures de Gestió Administrativa i Financera i d'Organització de la Generalitat. Són obligacions dels beneficiaris:
  
1.8.1. Realitzar l'activitat o adoptar el comportament que fonamenta la concessió de la subvenció.
  
1.8.2. Acreditar davant de l'entitat que concedeix o, si escau, davant de l'entitat col·laboradora, la realització de l'activitat o l'adopció del comportament, i el compliment dels requisits i de les condicions que determinen la concessió o el gaudi de l'ajuda.
  
1.8.3. El sotmetiment a les actuacions de control financer que corresponen a la Intervenció General en relació amb les subvencions i les ajudes concedides.
  
1.8.4. Comunicar a l'entitat que concedeix o, si escau, a la col·laboradora, l'obtenció de subvencions o d'ajudes per a la mateixa finalitat procedents de qualsevol administració o ens públic.
  
L'incompliment d'aquestes obligacions origina l'exigència de les responsabilitats que hi pertoquen, d'acord amb la legislació vigent i de manera especial amb allò indicat en el títol VI de la Llei d'Hisenda Pública Valenciana.
  
1.9. Així mateix, s'han de presentar dues memòries de les activitats realitzades, de caràcter semestral, la primera abans del 31 de juliol de 1999 (corresponent al primer semestre de l'exercici) i, la segona, abans del 31 de gener de 2000 (corresponent al segon semestre). Els models de les memòries semestrals serà proporcionat per la Direcció General de Drogodependències. La no-presentació de les esmentades memòries, és motiu de revocació de la subvenció concedida.
  
1.10. Donat cas que el beneficiari de la subvenció siga una corporació local, un organisme autònom o una entitat de dret públic dependent d'aquelles, en què concórreguen els requisits de l'article 1 de la Llei 13/1995, de 18 de maig, de Contractes de les Administracions (BOE de 19.05.1995), la contractació amb empreses externes d'obres, de subministraments o de qualsevol altre servei, subvencionats per la Conselleria de Benestar Social, s'ha de sotmetre a les regles contingudes en la Llei 13/1995 esmentada més amunt. A aquest efecte, l'alcalde o el secretari de la corporació local ha d'aportar la documentació que acredite allò indicat en aquest paràgraf.
  
2. Obligacions específiques de les unitats de conductes addictives:
  
2.1. Han de prestar assistència a totes les demandes d'atenció que procedisquen de l'àrea de salut en què estiga ubicada la unitat, i no tindrà, per tant, caràcter exclusivament municipal.
  
2.2. L'inici de la desintoxicació ambulatòria, quan calga, no ha de sofrir una demora superior a 14 dies comptadors des de la data de sol·licitud d'assistència per part de la persona interessada.
  
3. Obligacions específiques de les unitats de deshabituació residencial o de les comunitats terapèutiques:
  
3.1. L'entitat subvencionada ha de posar a disposició de la Direcció General de Drogodependències, durant els dotze mesos següents a la concessió de la subvenció, un nombre de places equivalent a la divisió de la quantitat concedida entre 1.800.000 pessetes. Aquestes places només poden ser utilitzades per a casos remesos directament per la Direcció General de Drogodependències, amb la sol·licitud prèvia d'ingrés realitzada davant d'aquesta per les unitats de conductes addictives.
  
3.2. Les places subvencionades han de ser identificades mitjançant una comunicació fefaent a la Direcció General de Drogodependències, en el termini màxim de 15 dies comptadors des de la notificació de la resolució de concessió a l'entitat subvencionada.
  
4. Obligacions específiques de les unitats de prevenció comunitària:
  
4.1. Implementar els programes de prevenció escolar, familiar o comunitaris, que dissenye la Generalitat Valenciana, dins de l'àrea de cobertura geogràfica de la unitat de prevenció corresponent.
  
4.2. Comunicar a la Direcció General de Drogodependències qualsevol modificació que tinguen els programes de prevenció subvencionats en relació amb el disseny, la implementació o l'avaluació.
  
4.3. Sotmetre a l'aprovació prèvia de la Direcció General de Drogodependències qualsevol material d'informació o de divulgació que s'utilitze com a suport de les estratègies preventives que pretenga desenvolupar.
  
Secció primera
  
Recursos i programes gestionats per entitats locals
  
Article 6. Objecte de la subvenció
  
1. Les subvencions regulades en aquesta secció han de ser destinades a les despeses de personal i de manteniment dels recursos i dels programes de prevenció i atenció de les drogodependències i d'altres trastorns addictius.
  
Poden ser objecte de subvenció les despeses derivades del pagament d'assistències o de serveis professionals.
  
2. En cap cas, la contractació del personal per part de les entitats subvencionades d'acord amb allò indicat en aquesta ordre, implica cap relació jurídica amb la Generalitat Valenciana.
  
Article 7. Documentació que cal aportar
  
La sol·licitud de subvenció, segons el model oficial que facilita la Direcció General de Drogodependències i les direccions territorials de la Conselleria de Benestar Social, correctament formalitzada i signada per l'alcalde-president de l'ajuntament o, si escau, pel representant de la corporació local, ha d'anar acompanyada de la documentació que s'indica tot seguit:
  
a) Certificat acreditatiu de l'acord adoptat per l'òrgan competent, que aprove el pla municipal, en els ajuntaments de més de 20.000 habitants, o provincial de drogodependències, segons que corresponga. Aquest pla ha de recollir, si més no, aquests aspectes:
  
a.1. Descripció del problema i de les necessitats locals d'intervenció, en l'àmbit geogràfic d'aplicació del pla.
  
a.2. Objectius generals i específics per àrees d'intervenció.
  
a.3. Actuacions que s'ha de realitzar per a la consecució dels objectius, incloent-hi el calendari de realització.
  
a.4. Paràmetres de seguiment i de control, i mecanismes d'avaluació de les actuacions.
  
a.5. Pressupost per a l'exercici 1998.
  
a. 6. Període de vigència del pla.
  
b) Certificat acreditatiu de l'acord pres per l'òrgan competent en què autoritze la sol·licitud de subvenció i, també, la coneixença i el compromís pel que fa a les obligacions establides en aquesta ordre.
  
c) Pressupost general de l'entitat local previst per a l'exercici, quantia destinada a l'atenció i la prevenció de les drogodependències.
  
d) Memòria explicativa de les activitats que s'han de realitzar durant l'any 1999, per a les quals se sol·licita la subvenció, en la qual cal incloure la data d'inici i d'acabament previstes per a cada actuació o servei, també s'hi ha d'incloure una llista de l'equip professional, amb la descripció de les categories, dels càrrecs, de les tasques i dels horaris de dedicació, i dels recursos materials que tenen.
  
e) Certificat expedit per l'entitat bancària on realitzar, si escau, els pagaments, en què s'especifique el codi de l'entitat, el codi de la sucursal, el número del compte i el titular d'aquest.
  
f) Memòria de les actuacions desplegades en el 1998, en cas d'aquelles entitats que no hagueren estat subvencionades en la convocatòria d'aquest exercici.
  
Article 8. Unitats de prevenció comunitària
  
1. Aquesta ordre convoca subvencions per a contribuir al finançament de les despeses corrents de les unitats de prevenció comunitària de les drogodependències i d'altres trastorns addictius que, amb la dependència orgànica i funcional de les corporacions locals, realitzen actuacions que tenen com a finalitat reduir o evitar l'ús i/o l'abús de drogues i, per tant, els problemes associats a aquest, i també promoure hàbits de vida saludable i una cultura de salut que incloga el rebuig al consum de drogues.
  
2. La Conselleria de Benestar Social pot subvencionar les administracions locals i les entitats supramunicipals sol·licitants fins al 75% del cost salarial total dels treballadors contractats.
  
3. El personal de les unitats de prevenció comunitària ha de posseir les condicions tècniques i de capacitació que la Direcció General de Drogodependències considere adequades per a una eficaç i eficient execució de la política de prevenció comunitària de les drogodependències a la Comunitat Valenciana.
  
Secció segona
  
Recursos i programes gestionats per organitzacions
  
no governamentals (ONG)
  
Article 9. Objecte de la subvenció
  
1. Poden ser objecte de subvenció els mateixos conceptes de despeses que s'assenyalen en l'article 6 d'aquesta ordre, amb les limitacions que s'indiquen tot seguit:
  
1.1. Despeses de personal: les retribucions del personal de les ONG que estiga adscrit al compliment del programa i/o del recurs subvencionat, només poden ser objecte de subvenció, com a màxim, fins a un import coincident amb les despeses d'aquesta naturalesa derivats de l'exercici de llocs de similar funció i categoria per personal al servei de la Generalitat Valenciana.
  
1.2. No s'hi poden incloure com a despeses de personal les originades per les activitats realitzades en la condició de membres de les juntes directives o dels consells de direcció de les ONG.
  
2. La justificació de les despeses s'ha d'ajustar als conceptes de despeses establits en la corresponent sol·licitud de subvenció presentada d'acord amb allò que disposa l'article següent.
  
Article 10. Documentació que cal aportar
  
1. La sol·licitud de subvenció, que es s'ha de presentar seguint el model que facilitarà la Direcció General de Drogodependències i les direccions territorials de la Conselleria de Benestar Social, ha d'estar acompanyada de la documentació que s'indica tot seguit:
  
a) Certificat acreditatiu de l'acord pres per l'òrgan competent en què autoritze la sol·licitud d'ajuda i aprove el programa i el pressupost presentat, i també el coneixement i el compromís respecte a les obligacions establides en aquesta ordre.
  
b) Pressupost desglossat per partides i per programes i/o recursos, de les despeses previstes per a 1999, i també dels possibles recursos que té per al finançament.
  
c) Memòria explicativa de les activitats per a realitzar, durant l'any 1999, per a les quals se sol·licita la subvenció, que ha d'incloure les dates d'inici i d'acabament previstes per a cada actuació i servei.
  
d) Llista de l'equip personal (annex IV), amb la descripció de categories, de càrrecs, de tasques i d'horaris de dedicació.
  
e) Certificat expedit per l'entitat bancària on efectuar, si escau, els pagaments, en què s'especifique el codi de l'entitat, el codi de la sucursal, el número de compte i el titular d'aquest, i comunicació fefaent del CIF del demandant.
  
f) Còpia autenticada o fotocòpia compulsada dels estatuts en què ha de constar explícitament l'àmbit de la institució, i la inexistència d'ànim de lucre en les seues finalitats.
  
g) Còpia autenticada o fotocòpia compulsada de la inscripció en el corresponent registre públic.
  
h) Memòria de les actuacions desenvolupades en l'any 1998, en cas que aquelles entitats no hagueren estat subvencionades en la convocatòria d'aquest exercici.
  
2. Els beneficiaris de les subvencions, en el cas d'organitzacions no governamentals (ONG), han d'acreditar, abans que acabe el termini de presentació de sol·licituds previstes en aquesta convocatòria, que estan al corrent en el compliment de les obligacions tributàries i amb la Seguretat Social, tal com indica l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.06.1996), la qual remet als articles 7, 8 i 9 del Reial Decret 390/1996, (BOE núm. 70, de 21.03.1996), pel que fa a les concretes obligacions i a la forma en què ha de realitzar-se l'acreditació. En els casos en què és admissible la simple aportació de les sol·licituds de certificats, no s'hi ha d'entendre això sense perjudici de l'obligació de presentar els beneficiaris els corresponents certificats.
  
Capítol II
  
Inversions en equipament, reforma i obres en recursos
  
 d'atenció i de prevenció de les drogodependències
  
i d'altres trastorns addictius
  
Article 11. Destinataris de les subvencions
  
Poden sol·licitar les subvencions que regula aquest capítol les entitats a què fa referència l'article 2 d'aquesta ordre.
  
Article 12. Objecte de la subvenció
  
Les subvencions regulades en aquest capítol han de ser destinades a inversions en els recursos d'atenció i de prevenció de les drogodependències i d'altres trastorns addictius, de tipus sanitari, social o preventiu, i poden incloure el finançament de les següents despeses d'inversió:
  
1. Adquisició de material inventariable i/o d'equipament.
  
2. Obres de conservació, de reparació, de reconstrucció, de condicionament i/o de reforma, en els termes establits en l'article 123 de la Llei de Contractes de les Administracions Públiques, dels recursos d'atenció i de prevenció de la drogodependència i d'altres trastorns addictius.
  
Article 13. Criteris que cal seguir en la concessió de les subvencions
  
Per a la concessió de les subvencions que regula aquest capítol, s'hi han de tindre en compte els criteris de valoració establits, amb caràcter general, en l'article 3 d'aquesta ordre i, en particular, s'han de considerar les prioritats següents:
  
1. L'adequació de la inversió proposada en el marc general, orientat a la normalització d'un model d'atenció integrat en drogodependències per a la Comunitat Valenciana, seguint criteris de territorialització i d'optimització dels recursos existents.
  
2. L'equipament i les reformes en els recursos en funcionament, considerats necessaris per al compliment de la normativa vigent.
  
3. L'equipament per a l'obertura dels recursos l'obra de les quals estiga ja acabada.
  
4. L'adquisició o l'adequació d'unitats mòbils per al desplegament dels programes de reducció del dany.
  
Article 14. Documentació que cal aportar
  
La sol·licitud de subvenció ha de ser acompanyada, amb caràcter general i segons el tipus d'entitat, de la documentació que s'exigeix en els articles 7 i 10 d'aquesta ordre i, amb caràcter específic, de la que s'indica tot seguit per a cada cas:
  
1. En la sol·licitud de subvenció per a l'adquisició d'equipament i de material inventariable:
  
1.1. Pressupost, si més no, de tres empreses subministradores de l'equipament en què aparega l'import del cost per unitat i l'import total de les adquisicions que es pretenguen realitzar. Donat cas que el beneficiari siga d'una corporació local, hi valdrà allò establit en l'article 5, apartat 1.8, d'aquesta ordre.
  
1.2. Pel que fa a equips informàtics, mitjans audiovisuals i aparells clínics, cal indicar-hi els objectius concrets que es pretenen aconseguir amb l'adquisició.
  
En tots els casos, s'ha de fonamentar la necessitat d'equipament de qualsevol tipus per a l'adquisició del qual se sol·licita la subvenció, i també s'han d'exposar els recursos en la matèria que té l'entitat sol·licitant.
  
2. En les sol·licituds de subvenció per a obres de conservació, de reparació, de condicionament i/o d'adaptació de centres d'atenció i de prevenció de la drogodependència:
  
2.1. Certificat del Registre de la Propietat que acredite la titularitat i la inexistència de càrregues o de gravàmens sobre l'immoble per al qual se sol·licita la subvenció.
  
2.2. En el cas en què les obres per a les quals se sol·licita la subvenció s'hagen de realitzar en immobles arrendats o cedits, cal aportar el contracte d'arrendament o document que n'acredite la cessió, i també l'autorització del propietari per a la realització d'aquelles.
  
2.3. Memòria detallada de les obres que s'hi han de realitzar, i del pressupost de mesures i de preus unitaris correctament signats pel contractista i, si escau, pel facultatiu corresponent.
  
2.4. Programa d'actuació que garantisca l'execució de les obres en l'exercici per al qual es concedeix la subvenció.
  
Article 15. Obligacions dels beneficiaris
  
Els beneficiaris de les subvencions estan obligats a complir allò establit, amb caràcter general, en l'article 5 d'aquesta ordre, i en particular:
  
1. Realitzar la inversió que fonamenta la concessió de l'ajuda en l'exercici 1998, i garantir l'afectació del material inventariable o d'equipament al centre o al servei d'atenció i de prevenció de la drogodependència de què es tracte.
  
2. En el cas de concessió d'ajudes per a equipament de centres afectats per obres, cal presentar un certificat d'acabament d'aquestes abans que finalitze el termini de justificació de la subvenció concedida. No presentar-lo serà motiu de revocació de l'ajuda concedida.
  
Títol II
  
Procediment
  
Capítol I
  
Iniciació del procediment
  
Article 16. Instància i lloc de presentació de les sol·licituds
  
Les entitats a què fa referència l'article 2 d'aquesta ordre han de presentar la sol·licitud en el Registre de la Conselleria de Benestar Social, situat al passeig de l'Albereda núm. 16, 46438 València, sense perjudici del que estableix l'article 38.4 de la Llei 30/92, de Règim Jurídic de les Administracions Públiques i del Procediment Administratiu Comú.
  
Article 17. Terminis de presentació
  
El termini de presentació de les sol·licituds de subvenció regulades en aquesta ordre és de 20 dies hàbils comptadors des de l'endemà de la publicació en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 18. Ordenació i instrucció
  
1. Una vegada rebudes les sol·licituds, cal fer-ne l'estudi i de la documentació que ha d'acompanyar-les. Quan la sol·licitud no reunisca els requisits indicats en l'article 70 de la Llei de Règim Jurídic de les Administracions Públiques i del Procediment Administratiu Comú (LRJAPAC), o no s'adjunte la documentació que, d'acord amb aquesta ordre, siga exigible, s'ha de requerir la persona interessada perquè, en el termini de 10 dies, esmene la falta o acompanye els documents preceptius, amb la indicació que, si no ho fa així, perd els drets que en deriven de la seua petició i, per tant, s'ha d'arxivar l'expedient sense més tràmit, amb els efectes estipulats en l'article 42.1 de la mateixa llei.
  
Sense perjudici d'això, en qualsevol moment del procediment pot demanar-se a l'entitat sol·licitant que formalitze qualsevol altre requisit o tràmit omés d'acord amb allò previst en l'article 76 de la LRJAPAC, per a la qual cosa es concedeix un termini de 10 dies hàbils comptadors des de la notificació, amb indicació expressa que, si no ho fa així, perdrà els drets de la de la sol·licitud. No obstant això, s'admet l'actuació de la persona interessada i té efectes legals si es presentava el dia abans o dins del dia que es notifique la resolució en què es tinga per transcorregut el termini.
  
2. En qualsevol fase de la tramitació de l'expedient, a la vista de la documentació que hi ha en cadascun d'aquests i de les obligacions que s'adquireixen per la concessió de l'ajuda, es poden demanar informes dels organismes i de les entitats que es crega oportú i realitzar les comprovacions necessàries sobre l'exactitud de tot això.
  
3. El termini màxim per a tramitar i resoldre els expedients és d'un mes comptador des de la data de la publicació de l'ordre de la consellera de Benestar Social mitjançant la qual es publicaran les línies pressupostàries en aquesta.
  
Article 19. Presentació i comprovació de la documentació
  
1. Si, a l'efecte del compliment del que estableix aquesta ordre, s'aporten fotocòpies de la documentació corresponent, aquestes han d'estar, en tot cas, correctament acarades en els termes establits en el article 35.c de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. No cal presentar els documents exigits quan aquests no hagen tingut cap modificació i estiguen en poder de l'administració, i en aquest cas el sol·licitant pot acollir-se al dret que concedeix l'article 35.f de la LRJAPAC, sempre que es faça constar per escrit la data i l'òrgan o la dependència en què van ser presentats o, si escau, emesos, i quan no hagen transcorregut més de cinc anys des de l'acabament del procediment a què corresponguen. En els casos d'impossibilitat material d'obtenir el document, la Direcció General de Drogodependències pot requerir del sol·licitant que el presente mitjançant resolució motivada o, si hi manca, l'acreditació per uns altres mitjans dels requisits a què fa referència el document, abans de la formulació de la proposta de resolució.
  
3. La comprovació de l'existència de dades no ajustades a la realitat, tant en la sol·licitud com en la memòria o en la documentació aportada, pot originar, d'acord amb la seua importància, la denegació de la subvenció sol·licitada, sense perjudici de la resta de responsabilitats que en puguen derivar.
  
Article 20. Proposta, concessió de subvencions i finançament
  
1. La consellera de Benestar Social, a proposta del director general de Drogodependències, ha d'emetre una resolució sobre les sol·licituds d'ajudes presentades a l'empara del que disposa aquesta ordre.
  
2. Les subvencions que regula aquesta ordre s'han de finançar a càrrec dels pressupostos de la Generalitat Valenciana per a 1999, secció 16, servei 02, programa pressupostari 313.20 Drogodependències i Altres Addicions, capítol IV i VII en les línies pressupostàries i pels imports màxims que es publiquen en la resolució a què fa referència l'article 22.
  
Article 21. Recursos
  
1. Contra la resolució de la consellera de Benestar Social, expressa o presumpta, que posa fi a la via administrativa, s'hi pot interposar un recurs contenciós administratiu en la forma, el termini i les condicions que determine la llei que regula aquesta jurisdicció.
  
2. En tot cas, per fer valdre els efectes de l'acte presumpte davant de l'administració i de tercers, i per a la interposició, si escau, del recurs corresponent contra les resolucions presumptes, cal que, amb caràcter previ, la persona interessada acredite l'eficàcia de l'acte presumpte d'acord amb el que indica l'article 44 de la Llei de Règim Jurídic de les Administracions Públiques i del Procediment Administratiu Comú.
  
3. De conformitat amb el que disposa l'article 47, apartat 8, del Decret Legislatiu de 26 de juny de 1991, del Consell de la Generalitat Valenciana, tota alteració de les condicions tingudes en compte per a la concessió de la subvenció, i, en tot cas, l'obtenció concurrent de subvencions o d'ajudes atorgades per altres administracions públiques o d'altres ens públics o privats, pot originar la modificació de la resolució de concessió.
  
Títol III
  
Del pagament i de la justificació de les subvencions
  
Article 22. Sistema de pagament de les subvencions
  
1. El pagament de les subvencions s'ha de fer tot ajustant-se als terminis i als percentatges que s'establisquen en la Llei de Pressupostos de la Generalitat Valenciana per al 1999. Aquests terminis i percentatges, no obstant això, han d'especificar-se per resolució de la Conselleria de Benestar Social en què es fixen els imports màxims que han de finançar aquesta convocatòria, en cadascuna de les seues línies i apartats, i en les corresponents resolucions de concessió de les ajudes.
  
Article 23. Sistema de justificació de la subvenció
  
1. Normes específiques per a la justificació de les subvencions que es regulen el capítol I del títol I d'aquesta ordre (transferències corrents):
  
1.1. En el cas que el beneficiari siga una administració local, la justificació de la despesa corresponent als recursos i als programes d'atenció i de prevenció de les drogodependències i d'altres trastorns addictius s'ha de realitzar mitjançant un certificat de justificació d'obligació contreta i d'una memòria financera d'execució de despesa total.
  
1.2. Si el beneficiari és una organització no governamental, s'han de respectar aquestes regles:
  
a. Les factures o els justificants presentats han de ser originals i corresponents a l'exercici 1999.
  
b. Els justificants corresponents a col·laboracions puntuals han d'aperéixer en rebuts on consten les dades del perceptor, el seu NIF, el concepte pel qual se li retribueix, la retenció corresponent al IRPF, i les dades de la institució, més els impostos que corresponguen.
  
En tots dos casos, els beneficiaris de les subvencions han de presentar la corresponent documentació justificativa abans del 30 de novembre de 1999.
  
2. Normes específiques per a la justificació de les subvencions que es regulen en el capítol II del títol I d'aquesta ordre (transferències de capital):
  
Les entitats o les organitzacions subvencionades estan obligades a presentar la justificació de les despeses realitzades a càrrec de la subvenció concedida, abans del 30 de novembre de 1998, amb l'aportació d'aquests documents:
  
a) Ajudes destinades a l'adquisició de material inventariable i/o d'equipament: original i còpia compulsada de les factures del material inventariable i/o d'equipament, expedides per l'empresa proveïdora. Les entitats locals poden substituir aquesta documentació per un certificat expedit per l'interventor local, en què consten les quantitats assignades per a aquesta subvenció, amb detall exprés dels diferents conceptes subvencionats, de les unitats i dels imports parcials. Aquestes quantitats han d'estar, si més no, en situació d'obligacions reconegudes, i així haurà de constar en el certificat.
  
b) Ajudes destinades a la realització d'obres de conservació, de reparació, de reconstrucció, de condicionament i/o de reforma.
  
Els pagaments s'han de realitzar contra certificació d'obra expedida per tècnic competent i de conformitat amb el projecte presentat.
  
En les obres de menor quantia, i que per les seues característiques no s'exigisca la redacció prèvia del projecte tècnic, n'hi ha prou aportant la factura original i la còpia compulsada. L'entitat local pot substituir la citada documentació pel certificat a què fa referència l'apartat a) anterior.
  
3. En tot cas, les factures hauran de tenir totes les dades formals que exigeix per a l'expedició la normativa vigent i, en particular, el Reial Decret 2.402/1985, de 18 de desembre (BOE núm. 312, de 30.12.1985).
  
Article 24. Reintegrament de quantitats rebudes
  
1. És procedent el reintegrament de les quantitats rebudes i l'exigència d'interés de demora des del moment de pagament de la subvenció, en els casos següents:
  
a. Incompliment de l'obligació de justificació.
  
b. Obtenir la subvenció sense reunir les condicions requerides per a això.
  
c. Incompliment de la finalitat per a la qual la subvenció va ser concedida.
  
d. Incompliment de les condicions imposades als beneficiaris amb motiu de la concessió de la subvenció.
  
Article 25. Tramitació anticipada
  
L'eficàcia d'aquesta convocatòria està condicionada a l'existència, en els pressupostos de l'exercici econòmic de 1999, de crèdit adequat i suficient per a atendre les ajudes previstes en aquesta.
  
DISPOSICIÓ ADDICIONAL
  
En cas que es produïra un augment dels crèdits per atendre aquestes ajudes, la consellera de Benestar Social, mitjançant una resolució publicada al Diari Oficial de la Generalitat Valenciana, pot incrementar en la quantia corresponent l'import global màxim destinat al finançament de les ajudes indicades en aquesta ordre, sense necessitat d'ampliar el termini de presentació de sol·licituds.
  
Disposició Final
  
Aquesta ordre entra en vigor l'endemà de la publicació en el Diari Oficial de la Generalitat Valenciana.
  
València, 9 de desembre de 1998
  
La consellera de Benestar Social,